Engelsborg
Engelsborg var et befæstet bygningsanlæg på Slotø i Nakskov Fjord i 1500- og 1600-tallet. Det fungerede som både et byggested for orlogsskibe og som et borganlæg med administrative funktioner. Værft og borg blev grundlagt af Kong Hans i 1509 og bestod af et toetagers kanontårn og to flankemure, der var omgivet af vandgrave og en vold. Mellem de to flankemure kunne skibe kølhales og undervandsskroget afrenses og repareres.
Der blev også bygget nye skibe på værftet. De første to var orlogsskibene Engelen og Maria. I 1523 ophørte Engelsborgs administrative funktioner, mens værftsaktiviteterne fortsatte, men efter lybækkernes angreb på Engelsborg i 1534 ophørte dette også.
Først i 1623 befalede Christian 4. skibsbyggeriet genoptaget, og arbejdskure samt værksteds- og boligbygninger blev opført. Efter en periode på 10 år, hvor de fire orlogsskibe Store Sophia, Kronfisken, Lammet og Norske Løve blev bygget, blev værftsaktiviteterne endeligt indstillet. Fæstnings- og værftsbygningerne begyndte at forfalde, og brugbare bygningsmaterialer blev genanvendt til andre byggerier, fx til Nykøbing Slot.
I dag kan man se ruiner af de to flankemure og kanontårnet samt vold- og gravsystemet. Anlægget blev restaureret i 2005.
Nykøbing Slot